BEC ลากก่อนเชือด.!
เอาเป็นว่า “ติดดอยไม่ทันข้ามชั่วโมง” กับคนที่เพลี่ยงพล้ำเข้าไล่หุ้นบริษัท บีอีซี เวิลด์ จำกัด (มหาชน) หรือ BEC ช่วงเปิดตลาดวานนี้ (11 มิ.ย.) จะด้วย “ขาใหญ่” หรือ “กองทุนฯ” หรือ “ร่วมด้วยช่วยกัน” ลากหุ้น BEC เพื่อไปเชือด.!? ก็สุดจะแล้วแต่ว่าใครจินตนาการหรือข้อเท็จจริงเป็นอย่างไร..!??
11 มิ.ย. 2562

สำนักข่าวรัชดา
เอาเป็นว่า “ติดดอยไม่ทันข้ามชั่วโมง” กับคนที่เพลี่ยงพล้ำเข้าไล่หุ้นบริษัท บีอีซี เวิลด์ จำกัด (มหาชน) หรือ BEC ช่วงเปิดตลาดวานนี้ (11 มิ.ย.) จะด้วย “ขาใหญ่” หรือ “กองทุนฯ” หรือ “ร่วมด้วยช่วยกัน” ลากหุ้น BEC เพื่อไปเชือด.!? ก็สุดจะแล้วแต่ว่าใครจินตนาการหรือข้อเท็จจริงเป็นอย่างไร..!??
แต่มันทำให้ “รายย่อยติดยอดดอย” แบบไม่ทันได้ตั้งเนื้อตั้งตัวเลยทีเดียว..!!
ปรากฏการณ์ “ลากไปเชือด” เริ่มต้นขึ้น หลังราคาเปิดตลาด 10.30 บาท แต่เพียงไม่กี่นาที..มีการไล่ราคาหุ้น BEC ขึ้นสู่ “จุดนัดพบเพื่อขาย” ช่วงราคา 10.70 บาท
เท่านั้นแหละ..แรงขายหุ้น BEC บังเกิดขึ้นมาทันควัน..ทำให้ราคาตกฮวบไปทำจุดต่ำสุด 9.50 บาท
เท่ากับว่าราคาไป-กลับครั้งนี้ถึง 1.20 บาท หรือประมาณ 10% เลยก็ว่าได้
แน่นอนพฤติกรรม “ลากแล้วเชือด” เช่นนี้ไม่เกิดจากนักลงทุนรายย่อยอย่างแน่นอน..!!
ที่ผ่านมาหุ้น BEC ปรับขึ้นมา..ด้วยแรงเก็งกำไรถึงความคาดหวังต่อ “การเทิร์นอะราวด์” จากต้นปี 2562 ราคาหุ้น BEC เฉลี่ยที่ 5.00 บาท จนราคาหุ้นทะลุผ่าน 10.00 บาท ช่วงปลายสัปดาห์ที่ผ่านมา..
ปัจจัยเชิงบวกระยะสั้นคือเม็ดเงินก้อนโตกว่า 1,000 ล้านบาท ที่ได้รับชดเชยกรณีคืนช่องทีวีดิจิตอล 2 ช่อง นั่นคือ ช่อง 13Family และช่อง 28 SD ที่จะบันทึกเป็นรายได้พิเศษช่วงไตรมาส 3/62 หรืออย่างช้าไม่เกินไตรมาส 4/62 นี้
ส่วนปัจจัยเชิงบวกระยะกลาง-ยาว อยู่ที่ภาระต้นทุนการดำเนินงานช่อง 13Family และช่อง 28 SD ที่ลดลงทันที ภายหลังการยุติการออกอากาศนั่นเอง..
อีกหนึ่งไฮไลท์..การปรับทิศทางธุรกิจใหม่ของ BEC หลังคืนทีวิดิจิตอล 2 ช่องไม่ว่าจะเป็นการเร่งสร้างรายได้จากธุรกิจทีวีและออนไลน์ โดยแผนปรับโครงสร้างธุรกิจ BEC เริ่มมาแล้ว และดำเนินการอย่างจริงจัง ช่วงไตรมาส 3/62 แต่จะเริ่มเห็นผลชัดเจนช่วง 3-4 ปีข้างหน้า
นั่นหมายถึง..การเพิ่มสัดส่วนรายได้แต่ละธุรกิจที่ไม่ใช่ทีวี ให้มีสัดส่วนรายได้มากกว่า 10% จากปัจจุบัน BEC พึ่งพิงรายได้ทีวีเป็นหลักมากถึง 85%
ช่วงกว่า 5 เดือนราคาหุ้น BEC จากระดับ 5.00 บาท จนเหนือระดับ 10.00 บาท ถือว่ามาด้วยเหตุผลความเชื่อมั่นและการเก็งกำไรจากปัจจัยพื้นฐานที่เปลี่ยนไป..!
แต่การ “ลากก่อนเชือด” วานนี้..เป็นการฉกฉวยจังหวะที่หลายคนกำลังเคลิบเคลิ้มกับปัจจัยพื้นฐานที่กำลังจะเป็นไป.! มาเป็นโอกาส “ปล้นชิงกำไร” ได้อย่างโหดเหี้ยมและร้ายกาจจริง ๆ..!!!?
…อิ อิ อิ..